Komisjoni otsus,

5. november 2003,

millega muudetakse Euroopa väärtpaberituru reguleerijate komitee loomist käsitlevat otsust 2001/527/EÜ

(EMPs kohaldatav tekst)

(2004/7/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut

ning arvestades järgmist:

(1) 2001. aasta juunis võttis komisjon vastu otsused 2001/527/EÜ [1] ja 2001/528/EÜ, [2] millega luuakse vastavalt Euroopa väärtpaberituru reguleerijate komitee ja Euroopa väärtpaberikomitee.

(2) Oma 5. veebruari ja 21. novembri 2002. aasta resolutsioonides kiitis Euroopa Parlament heaks neljatasandilise reguleeriva raamistiku, mida toetati Euroopa väärtpaberiturgude reguleerimist uurinud tarkade komitee lõpparuandes, ning kutsus üles laiendama selle lähenemisviisi mõningaid aspekte pangandussektorile ja kindlustussektorile, tingimusel, et nõukogu võtab reformimiskohustuse, et tagada nõuetekohane institutsionaalne tasakaal.

(3) Nõukogu 20. detsembri 1985. aasta direktiiviga 85/611/EMÜ avatud investeerimisfonde (UCITS) käsitlevate õigus- ja haldusnormide kooskõlastamise kohta, [3] nagu seda on viimati muudetud Euroopa Parlamendi ja nõukogu direktiiviga 2001/108/EÜ, [4] loodi avatud investeerimisfondide kontaktkomitee, et soodustada nimetatud direktiivi ühtlast rakendamist korrapäraste konsultatsioonide teel, mis käsitlevad selle kohaldamisest tulenevaid praktilisi küsimusi, mille puhul peetakse vajalikuks vahetada arvamusi, soodustada liikmesriikide vahelist konsulteerimist ning nõustada vajadusel komisjoni selles direktiivis tehtavate muudatuste vallas.

(4) 3. detsembril 2002 kutsus nõukogu komisjoni astuma samme nende ülesannete ja volituste üleandmiseks väärtpaberite valdkonnas juba loodud struktuuridele.

(5) Komisjon on teinud ettepaneku direktiivi kohta, millega muu hulgas muudetakse direktiivi 85/611/EMÜ, et jätta välja selle direktiivi artikliga 53 ette nähtud avatud investeerimisfondide kontaktkomitee ülesanded ning anda sama direktiivi artiklis 53a sätestatud ülesanded üle otsusega 2001/528/EÜ loodud Euroopa väärtpaberikomiteele.

(6) Selline muudatus nõuab samasisulist ja samaaegset muudatust Euroopa väärtpaberituru reguleerijate komitee pädevuses, nagu see on määratletud otsuse 2001/527/EÜ artiklis 2,

ON VASTU VÕTNUD JÄRGMISE OTSUSE:

Artikkel 1

Otsust 2001/527/EÜ muudetakse järgmiselt.

1. Artikkel 2 asendatakse järgmisega:

"Artikkel 2

Komitee ülesanne on komisjoni nõustamine eelkõige väärtpaberite valdkonna rakendusmeetmete, sealhulgas avatud investeerimisfondidega (UCITS) seotud rakendusmeetmete eelnõude ettevalmistamisel kas komisjoni taotlusel komisjoni poolt vastavalt asja kiireloomulisusele ettenähtud tähtaja jooksul või komitee omal algatusel."

2. Artikli 3 esimese lõigu esimene lause asendatakse järgmisega:

"Komitee koosneb väärtpaberite, sealhulgas avatud investeerimisfondide valdkonnas pädevate siseriiklike asutuste kõrgetasemelistest esindajatest."

Artikkel 2

Käesolev otsus jõustub samal päeval, mil jõustub mis tahes direktiiv, millega muudetakse avatud investeerimisfondide kontaktkomitee ülesandeid, andes need üle Euroopa väärtpaberikomiteele.

Brüssel, 5. november 2003

Komisjoni nimel

komisjoni liige

Frederik Bolkestein

[1] EÜT L 191, 13.7.2001, lk 43.

[2] EÜT L 191, 13.7.2001, lk 45.

[3] EÜT L 375, 31.12.1985, lk 3.

[4] EÜT L 41, 13.2.2002, lk 35.

--------------------------------------------------